NACRT

Na temelju članka 95. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske i 32/20) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_ sjednici, dana \_\_\_\_\_\_\_\_ 2023, donijela je

**ODLUKU**

**o izmjenama i dopunama Odluke o komunalnoj naknadi**

**Članak 1.**

U Odluci o komunalnoj naknadi (Službeni glasnik Grada Zagreba 4/19, 11/20 i 29/22 -Presuda Visokog Upravnog suda Republike Hrvatske) u članku 3. iza stavka 1. dodaje se novi stavak 2. koji glasi:

„ Komunalna naknada plaća se i za prostor koji je priveden svrsi, ali se ne koristi, prostor koji je u bitnome priveden svrsi, ali je potrebno izvršiti završne građevinske radove ili opremanje prostora inventarom i slično te prostor u kojem je nastupilo pogoršanje stanja prostora zbog neodržavanja od strane obveznika komunalne naknade ili treće osobe sukladno posebnim propisima o održavanju građevine.“

U dosadašnjem stavku 2. koji postaje stavak 3. riječi: „stavka 1.“ zamjenjuju se riječima: „stavaka 1. i 2.“

Dosadašnji stavci 3. do 5. postaju stavci 4. do 6.

**Članak 2.**

Iza članka 5. dodaje se članak 5.a koji glasi:

„**Članak 5.a**

Ustrojstvena jedinica za poslove graditeljstva dostavit će ustrojstvenoj jedinici za komunalne poslove svaku izdanu i pravomoćnu građevinsku i uporabnu dozvolu za nekretnine koje podliježu obvezi plaćanja komunalne naknade.“

**Članak 3.**

U članku 8. točka 5. mijenja se i glasi:

„5. poslovni prostor koji služi za djelatnosti koje nisu proizvodne od 1,00 do 10,00 sukladno člancima 14., 15. i 16. ove odluke“.

**Članak 4.**

Članak 10. mijenja se i glasi:

„Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.

Obveznik plaćanja komunalne naknade zahtjev za umanjenje koeficijenta namjene iz stavka 1. ovoga članka podnosi gradskom upravnom tijelu nadležnom za komunalne poslove uz koji je dužan priložiti odgovarajuću dokumentaciju (raskid ugovora o zakupu, rješenje o odjavi obrta, plaćanje paušala za struju i slično) kojom dokazuje da poslovnu djelatnost nije obavljao više od šest mjeseci.“

**Članak 5.**

U članku 11. iza stavka 2. dodaju se stavci 3. i 4. koji glase:

„Za poslovne prostore u kojima se ne obavlja djelatnost, koeficijent namjene određuje se prema posljednjoj djelatnosti koja se obavljala u prostoru, a ako to nije moguće utvrditi, prema djelatnosti u svrhu koje je prostor izgrađen.

Za novoizgrađene prostore u kojima se ne obavlja djelatnost, do početka obavljanja djelatnosti koeficijent namjene određuje se prema djelatnosti u svrhu koje je prostor izgrađen, a ako to nije moguće utvrditi koeficijent namjene iznosi 1,00 sve do početka obavljanja djelatnosti“.

**Članak 6.**

Članak 14. mijenja se i glasi:

„Koeficijent namjene za poslovni prostor koji služi za djelatnosti koje nisu proizvodne iznosi:

**1**. - ugostiteljstvo (ugostiteljske usluge smještaja, prehrane i ostale ugostiteljske usluge), - vanjska trgovina

- putničke agencije, organizatori putovanja (turoperatori) i ostale rezervacijske usluge te djelatnosti povezane s njima

- financijske djelatnosti i djelatnosti osiguranja

- zaštitne i istražne djelatnosti

- poslovanje nekretninama

- savjetovanje u vezi s poslovanjem i upravljanjem

- pravne i računovodstvene djelatnosti

- računalno programiranje, savjetovanje i djelatnosti povezane s njima

- djelatnosti kockanja i klađenja

- djelatnosti iznajmljivanja i davanja u zakup (leasing)

- organizacija sastanaka i poslovnih sajmova

- prometne usluge

- usluge parkiranja u javnim garažama (parkirna mjesta)

- poslovne usluge

- slobodne djelatnosti osim umjetničkih djelatnosti

- zračni promet

- telekomunikacije 10,00

**2.** - pretovarne usluge

- cestovni promet 9,50

**3.** - trgovina na veliko

- poljoprivredne usluge

- trgovina na malo osim trgovine na malo prehrambenim proizvodima 9,00

**4.** - vodoprivreda

- željeznički promet

- cjevovodni prijevoz

- poštanske usluge

- pomorski promet

- riječni i jezerski promet

- gradski promet

- osobne usluge i usluge kućanstvima

- trgovina na malo prehrambenim proizvodima

- sakupljanje i prerada industrijskih otpadaka 8,50

**5.** - usluge u vezi s upravljanjem i održavanjem zgrada te djelatnosti uređenja i održavanja krajolika

- projektiranje i srodne tehničke usluge

- komunalne djelatnosti

- stambena djelatnost 8,00

**6.** - obrtničke usluge i popravci

- informacijske uslužne djelatnosti

- promidžba i istraživanje tržišta

- djelatnosti zapošljavanja

- fitnes centri i body building klubovi

- zabavne i rekreacijske djelatnosti 7,00

**7.** - pružanje ugostiteljskih usluga u domaćinstvu

- pružanje ugostiteljskih usluga na obiteljskom poljoprivrednom gospodarstvu

- djelatnosti članskih organizacija

3,00

**8.** - obrazovanje

- znanstveno istraživanje i razvoj

- javna uprava i obrana

- djelatnost obveznog zdravstvenog osiguranja

- djelatnost zdravstvene zaštite i socijalne skrbi

- kreativne i umjetničke djelatnosti

- knjižnice, arhivi, muzeji i ostale kulturne djelatnosti

- sportske djelatnosti (osim fitnes centara i body building klubova) 1,00

**Članak 7.**

Članak 15. mijenja se i glasi:

„Koeficijent namjene za poslovne prostore koji služe ili su izgrađeni za djelatnosti koje nisu navedene u članku 14. ove odluke iznosi 7,00.“

**Članak 8.**

U članku 18. stavku 2. riječi: „40,00 kuna“ zamjenjuju se riječima: „5,31 eura“.

U stavku 3. riječi: „od 40.00 do 120,00 kuna“ zamjenjuju se riječima: „od 5,31 do 15,93 eura“.

**Članak 9.**

Članak 20. mijenja se i glasi:

„Komunalna naknada ne plaća se za:

1. nekretnine kojima se koriste ustanove koje obavljaju djelatnost predškolskog, osnovnog, srednjeg i visokog obrazovanja kojih je osnivač Grad Zagreb

2. muzeje i arhive kojih je osnivač Grad Zagreb

3. nekretnine kojima se koriste privatne ustanove s pravom javnosti za djelatnost predškolskoga, osnovnoga i srednjega obrazovanja

4. nekretnine kojima se koriste ustanove zdravstvene zaštite i socijalne skrbi kojih je osnivač Grad Zagreb

5. nekretnine koje se koriste za djelatnost vatrogasnih službi,

6. prostore vjerskih zajednica koji služe za obavljanje vjerskih obreda i vjeronauk

7. prostore kojima se koriste, za službene potrebe, diplomatske misije i konzularni uredi,

8. građevinsko zemljište i komunalnu infrastrukturu koja služi za obavljanje komunalnih djelatnosti javnoga gradskog prijevoza, vodoopskrbe i odvodnje, odvodnje atmosferskih voda, održavanja čistoće javnih površina, održavanja nerazvrstanih cesta, odlaganja komunalnoga otpada, održavanja groblja i krematorija, osim uredskih prostorija

9. otvorena i zatvorena javna kupališta, javne zahode i strvodernice

10. zemljišta, zgrade i prostorije javnih knjižnica, čitaonica, galerija, kazališta, koncertnih dvorana i drugih ustanova kulture kojih je osnivač Grad Zagreb i za javnost otvorenih privatnih zbirki

11. sportske objekte u vlasništvu Grada Zagreba, osim prostorija u kojima se obavlja poslovna djelatnost.

Iznimno od stavka 1. ovoga članka, komunalna naknada se plaća za prostorije i zemljišta koje se daju u zakup, podzakup ili na privremeno korištenje.“

**Članak 10.**

Članak 25. briše se.

**Članak 11.**

Postupci započeti do stupanja na snagu ove odluke nastavit će se i dovršiti prema odredbama Odluke o komunalnoj naknadi (Službeni glasnik Grada Zagreba 4/19, 11/20 i 29/22 -Presuda Visokog Upravnog suda Republike Hrvatske).

**Članak 12.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Predsjednik**

**Gradske skupštine**

**Joško Klisović**